‘Maak My Famous’: Wie sal koning kraai? | Maroela Media
Die bekende kykNET-talentsoekreeks Maak My Famous het Donderdagaand sy topvyf aangekondig. Een van dié hoopvolle deelnemers sal met ŉ platekontrak en die geleentheid om saam met Emo Adams die land te toer, wegstap.
Dié kompetisie wat al sedert verlede jaar soek na versteekte talent oor die hele Suid-Afrika, het op 18 April op die kassie begin wys. Die bekende sangers, Emo Adams en Tarryn Lamb, is die aanbieders van die reeks, terwyl Alistair Izobell, Charlton Daniels, Nur Abrahams en Ian Bredenkamp as talentagente dien.
Nadat die reeks met 48 hoopvolle talentvolles begin het, is daar nou slegs vyf oor wat meeding om die wennerposisie, wat op 11 Julie aangekondig sal word.
Hier is die topvyf deelnemers in Maak My Famous:
Bernice West (Foto: Verskaf)
Bernice West (18)
Bernice is ’n matrikulant van Swartruggens. Sy is een van die jongste deelnemers aan die program. Sy is werklik “dinamiet in ’n klein pakkie” en volgens Emo besef sy self nog nie hoe talentvol sy is nie.
Megan Danner (Foto: Verskaf)
Megan Danner (21)
Dié boorling van die Paarl in die Boland sing al vandat sy ses jaar oud is en het in 2016 die tweede plek gehaal in die Solis vir Christus-kompetisie op kykNET Nou!. Megan studeer deesdae BSc (dieetkunde) aan die Noordwes-Universiteit se Potchefstroomkampus en is deel van ’n musiekgroep Rooksein.
Cheswyn Ruiters (23)
Dié boorling van Worcester in die Wes-Kaap is ’n finalejaar-BA-student aan die Universiteit van Wes-Kaap. Hy het vanjaar sy onderwysstudie gestaak om aan die talentkompetisie deel te neem. Cheswyn, wat die jongste van vier kinders is, het op 10-jarige ouderdom in die kerk begin sing en op 16 al aan talentkompetisies deelgeneem.
SA Ensemble (Foto: Verskaf)
Dié drie manne met die goue stemme van Vanderbijlpark in Gauteng beïndruk elke keer dat hulle op die verhoog stap. Die sanggroep bestaan uit Kabelo Lekgau (27), Innocent Nhlapo (30) en Sekgwari Donald Moropa (35). Sekgwari het dié groep gestig.
The Unknown. (Foto: Facebook)
In 2015 het hulle buite die Vaalstreek begin optree as ses lede wat bestaan het uit oudstudente van die Vaal Universiteitskoor; vandag bestaan die groep uit drie lede. Die driestuks het almal hul onderskeie betrekkings laat vaar om aan Maak My Famous deel te neem, nadat hulle in ŉ Dros-restaurant ontdek is deur Charles van Niekerk wat hulle ingeskryf het.
The Unknown is ‘n dansgroep van Ocean View in Kaapstad wat bestaan uit Jean-Pierre Koopman, Brandon Silinda, Carlo Simmons en Eric Carelse. Die groep kombineer dans met toneelspel en tree altyd met maskers en handskoene op. Volgens die groep het hulle besluit op dié naam vir hul dansgroep omdat hul teaterdansstyl altyd die onverwagse meebring.
Maak My Famous word Donderdae om 20:00 op kykNET en om 21:00 op kykNET & Kie uitgesaai. Die finale ronde sal op 11 Julie om 20:00 regstreeks op kykNET en kykNET & Kie uitgesaai word. Die top-10 deelnemers se liedjies is almal op iTunes beskikbaar.
BERNICE WEST SY’S FANTASTIES!!!!!!!!!!!!!!LIKE HAAR BAIE!!!!!!!!!!!!!
Beslis Bernice West. Ook mal oor haar. Baie goeie talent
Die inligting is foutief.
Rezah is gisteraand in die top 6 show uitgestem
Hoop dis tussen Bernice en SA Ensemble goeie talent
Ek stem 100,000 keer vir Bernice …. daardie meisietjie is propvol energie en hope talent. My geld is verseker op haar. Ek weet nie of die uitstem gisteraand reg was nie … Rezah was vir my beter as een van die ander solo sangers maar my hart is seer saam met elkeen wat uitgestem word. Bernice, ek ken jou nie maar hou vir jou styf duimvas.